9.8.2023
ET
Euroopa Liidu Teataja
L 199/37
(21)
Connect Com väitis, et keskmine hind kaablikilomeetri kohta ei olnud oluline näitaja kontrollimaks, kas dumpinguvastaste tollimaksude muudatusi on arvesse võetud, sest suure kiudude arvuga kaablite hind kaablikilomeetri kohta oli kõrgem kui väikese kiudude arvuga kaablite hind.
Connect Com väitis, et keskmise hinna langus kaablikilomeetri kohta oli põhjustatud tootevaliku muutusest enne ja pärast dumpinguvastaste tollimaksude kehtestamist.
(22)
Komisjon juhtis tähelepanu sellele, et taotluse esitaja tugines uurimisaluse toote impordihindade puhul Eurostati TARICi andmebaasile, mis on tavapärane, kuna statistilisi andmeid kogutakse tervikliku tootekirjelduse ja mitte individuaalsete tooteliikide alusel.
Komisjon pidas neid andmeid kordusuurimise taasalustamiseks piisavaks.
Lisaks sellele märgiti, et Connect Com ei esitanud mingeid tõendeid selle kohta, et impordihinna vähenemise põhjustas tootevaliku muutus.
Komisjon kogus kordusuurimise käigus üksikasjalikumaid andmeid tooteliigi tasandil, lähtudes toote kontrollnumbritest, ja tal oli võimalik võrrelda samasuguste tooteliikide hindu, nagu on selgitatud põhjenduses 40.
Seepärast lükati see väide tagasi.
(23)
Connect Com väitis veel, et kilogrammid ja tonnid ei ole mõõtühikutena kaabliäris tavapärased.
Tavapärased mõõtühikud olevat kaablite puhul meetrid või kilomeetrid.
(24)
Komisjon märkis, et nagu Eurostati TARICi andmebaasi kõigi muude toodete puhul, on uurimisaluse toote impordikogused saadaval lisaks kaablikilomeetritele ka tonnides/kilogrammides.
Taotluse esitaja taotluses olid märgitud (asjaomased) impordikogused mõlema ühiku alusel koos iga ühiku asjaomase hinnaga.
Seepärast lükati see väide tagasi.
(25)
Connect Com väitis, et ainult 2022. aasta esimese poole lõpuni kehtinud hindade arvessevõtmine, nagu taotluses märgitud, andis moonutatud tulemuse, sest hinnad tõusid uuesti 2022. aasta juunis ja eeldati, et tõus jätkub ka 2022. aasta teises pooles.
(26)
Komisjon juhtis tähelepanu sellele, et võttes arvesse taotluse esitamise kuupäeva, oli taotluses kasutatud ajavahemik, millega näidati 30. juunil 2022 lõppevaid suundumusi, kõige hiljutisem ajavahemik, mille kohta olid taotluse esitamise ajal taotluse esitajatele saadaval kõik andmed.
Lisaks hindas komisjon kordusuurimise ajal hindu, mis kehtisid kuni absorptsiooni käsitleva kordusuurimise perioodi lõpuni, st 30. septembrini 2022.
Sellest tuleneb, et ajavahemik, mille jooksul Connect Comi sõnul hinnad tõusid, oli osaliselt absorptsiooni käsitleva kordusuurimise perioodiga hõlmatud.
Seepärast lükati see väide tagasi.
(27)
Samuti vaidlustas Connect Com väidetavalt langenud hindade ja tollimaksude kehtestamise vahelise põhjusliku seose.
Ta väitis, et hinnad langesid järsult juba alates 2021. aasta augustist kuni 2021. aasta septembrini enne tollimaksude kehtestamist ja et sellele järgnenud hinnalangus 10 eurolt 2021. aasta detsembris 7 eurole 2022. aasta juunis ei olnud enam oluline ega seotud meetmete kehtestamisega.
(28)
Vastavalt alusmääruse artiklile 12, kui esineb piisavalt tõendeid tollimaksude muudatuste arvessevõtmise kohta, võib esialgse uurimise mis tahes huvitatud isiku taotlusel uuesti alustada.
Komisjon hindas taotluse esitaja esitatud tõendeid selle kohta, et pärast esialgset uurimisperioodi on Hiina ekspordihinnad langenud.
Seda teavet arvesse võttes otsustas komisjon algatada absorptsiooni käsitleva kordusuurimise.
Lisaks sellele võimaldab alusmääruse artikli 12 lõige 2 komisjonil võtta arvesse tõendeid hinna vähenemise kohta pärast esialgset uurimisperioodi ja enne tollimaksude kehtestamist, mis kehtib Connect Comi käsitletud tõendite puhul.
Seetõttu lükati Connect Comi esitatud väide tagasi.
1.10.
Avalikustamine
(29)
Komisjon tegi 1. juunil 2023 teatavaks olulised faktid ja kaalutlused, mille põhjal ta kavatses muuta Hiinast pärit kiudoptiliste kaablite impordi suhtes kehtestatud lõplikku dumpinguvastast tollimaksu.
Kõigile isikutele anti võimalus esitada kindlaksmääratud ajavahemiku jooksul nende avaldatud faktide ja kaalutluste kohta märkusi.
Komisjon sai märkused FTT kontsernilt, ZTT kontsernilt ja Twentsche (Nanjing) Fibre Optics Ltd-lt (edaspidi „TFO“).